Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om ændring af direktiv 89/662/EØF om veterinærkontrol i samhandelen i Fællesskabet med henblik på gennemførelse af det indre marked, med det formål at styrke denne kontrol« () (98/C 157/09)

Rådet for Den Europæiske Union besluttede den 16. december 1997 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede Sergio Colombo til ordfører. Sektionen vedtog sin udtalelse den 5. marts 1998.

Det Økonomiske og Sociale Udvalg vedtog på sin 353. plenarforsamling af 25. og 26. marts 1998, mødet den 25. marts 1998, med 106 stemmer for, 2 imod og 2 hverken for eller imod, følgende udtalelse.

1. Indledning

1.1. Baggrunden for ændringen af direktiv 89/662/EØF om veterinærkontrol i samhandelen i Fællesskabet er dårlige erfaringer under BSE-krisen og troen på, at en skrappere kontrol er den sikreste og billigste måde at forebygge problematiske situationer på.

1.2. Da kontrollen ved de interne grænser er ophævet, bygger den eksisterende ordning på styrket veterinærkontrol af animalske produkter på oprindelsesstedet og muligheden for kontrol på bestemmelsesstedet.

1.3. I det foreliggende direktiv anses bedre udveksling af oplysninger mellem medlemsstaternes kompetente myndigheder for at være af afgørende betydning.

1.4. I direktivet foreslås det, at edb-systemet ANIMO, som forbinder veterinærmyndighederne, og som allerede indførtes med direktiv 90/425/EØF om veterinærkontrol og zooteknisk kontrol, udvides til at omfatte levnedsmidler af animalsk oprindelse. Gennemførelsesbestemmelserne overlades til medlemsstaterne.

2. Generelle bemærkninger

2.1. ØSU godkender forslaget om at udvide ANIMO-systemet til at omfatte de konsumprodukter af animalsk oprindelse, der er omhandlet i direktiv 89/662/EØF. Denne udveksling af oplysninger mellem de kompetente myndigheder tilgodeser det grundlæggende behov, der er for at sikre beskyttelsen af den offentlige sundhed.

2.2. ØSU fastslår dog, at udvidelsen af systemet ikke fuldstændig løser problemet med at sikre en styrkelse af kontrollen.

2.2.1. ØSU opfordrer derfor Kommissionen til at arbejde videre på en reel harmonisering af levnedsmiddelkontrollen i alle medlemsstaterne.

3. Retsgrundlag

3.1. Kommissionen har fremsat sit forslag under henvisning til artikel 100 A i traktaten (det indre marked), omend retsgrundlaget for denne type lovgivning normalt er artikel 43 (landbrug), da det drejer sig om produktion og salg af Bilag II-produkter. Rådets juridiske tjeneste har bekræftet, at artikel 43 er det rigtige grundlag (udtalelse 11180/97, 10. oktober 1997).

3.2. Sektionen forstår Kommissionens begrundelse for at anvende artikel 100 A som retsgrundlag, men påpeger, at de samme hensyn skal tilgodeses i henhold til artikel 43.

3.3. For at undgå den langsommelige og besværlige procedure, der i dag følger af artikel 100 A, foreslår sektionen imidlertid anvendelse af artikel 43, der i forvejen bruges som retsgrundlag for alle landbrugsspørgsmål. Valget af retsgrundlag bør dog tages op til fornyet overvejelse, når artikel 129 i Amsterdam-traktaten er på plads.

4. Særlige bemærkninger

4.1. Artikel 12

4.1.1. For at udelukke enhver mulig fortolkning i de enkelte medlemsstater af forslaget om at udvide ANIMO-systemet, foreslår ØSU følgende:

- i stk. 1: »kan ... om nødvendigt udvides« ændres til »skal ... udvides«;

- i stk. 2: »eventuelle« udgår.

4.2. Sidste »betragtning«

4.2.1. Det retsgrundlag, der er nævnt i den sidste »betragtning«, ændres i lyset af punkt 3.3.

Bruxelles, den 25. marts 1998.

Tom JENKINS

Formand for Det Økonomiske og Sociale Udvalg

() EFT C 13 af 17.1.1998, s. 12.